
לדיון בהצ"ח המאבק בתופעת השכרות

הכנסת השמונה-עשרה


                                           נוסח לא מתוקן              

מושב שני







         

פרוטוקול מס'  10
מישיבת ועדת משותפת של ועדת הפנים וועדת החוקה 

יום שני, ח' באב התש"ע (19 ביולי 2010), שעה 10:30

סדר היום:  

הצעת חוק רישוי עסקים (המאבק בתופעת השכרות),




התש"ע-2009 – הכנה לקריאה שנייה ושלישית – רביזיה.

נכחו:

חברי הוועדה:

היו"ר – דוד אזולאי

אורי אורבך

ציון פיניאן

זאב אלקין

יריב לוין

מוזמנים:
יאיר גלר – מנכ"ל הרשות, המשרד לבטחון פנים

יואל הדר – יועמ"ש המשרד לבטחון פנים

רפ"ק קובי עזרא – ע' יועמ"ש, המשרד לבטחון פנים

רעיה שטנר – ע' יועמ"ש, המשרד לבטחון פנים

אביטל שטנברג – מתמחה במחלקת ייעוץ וחקיקה, משרד המשפטים

דרורי שפירא – מנהלת מחלקה לשכה משפטית, משרד הפנים

פאולה רושקה – מנהלת המחלקה לטיפול בהתמכרויות, משרד הבריאות

יעל דניאלי – יועצת, התאחדות התעשיינים

צביקה גולדשטיין – מנהל איגוד תעשיות המזון, התאחדות התעשיינים

ציפי ברמץ – מנהלת תחום מוצרי צריכה, התאחדות התעשיינים

נמרוד הגלילי – מנהל תחום ענפי, איגוד לשכות המסחר

פיני קבלו – סמנכ"ל רווחה וקשרים בכנסת, מרכז השלטון המקומי

שרון רוזנבלט – יועץ משפטי ומזכיר החברה, חברת דלק בע"מ

מיכל אוגולניק – חברת הנהלה

ד"ר יצחק קדמן – המועצה לשלום הילד

ייעוץ משפטי:
גלעד קרן

מנהלת הוועדה:
יפה שפירא

רשמה:

אתי בן שמחון

הצעת חוק רישוי עסקים (המאבק בתופעת השכרות), התש"ע-2009

היו"ר דוד אזולאי:


שלום לכולם, אני פותח את ישיבת ועדת הפנים והגנת הסביבה. על סדר היום: הצעת חוק רישוי עסקים (המאבק בתופעת השכרות), התש"ע-2009.  


קיימנו דיון ולאחר מכן היו 2 הסתייגויות – האחת של חבר הכנסת, יושב ראש ועדת חוקה, דוד רותם, והשנייה של חבר הכנסת אורי אורבך, הנמצא איתנו - ההצבעה הזאת עברה. ההסתייגות מדברת על איסור מכירת משקאות חריפים במשך כל היום בכל תחנות הדלק ברחבי הארץ. מייד לאחר מכן קיבלתי בקשה לרביזיה של חבר הכנסת ציון פיניאן. עומדת על הפרק כרגע הצבעה על הרביזיה של חבר הכנסת ציון פיניאן. מי בעד הרביזיה של חבר הכנסת ציון פיניאן – שיצביע. 

הצבעה

בעד הרביזיה – 3

נגד – 1

נמנעים – אין

הרביזיה התקבלה.

היו"ר דוד אזולאי:


3 בעד 1 נגד, אין נמנעים. הרביזיה עברה. הרביזיה עוברת, ולכן אדוני, בבקשה, מה הנושא שאתה מבקש לשנות?

ציון פיניאן:


לחזור לנוסח הממשלתי שהמכירה בתחנות דלק תהיה כמו פיצוציות בכל מקום, לנוסח הממשלתי המקורי דין אחד. 

גלעד קרן:


מבחינה משפטית, סעיף קטן א(2) כפי שמופיע לכם בנוסח יימחק למעשה, כפי שמציע חבר הכנסת פיניאן.

היו"ר דוד אזולאי:


בעצם אנחנו נשארים צמודים להצעת החוק הממשלתית. 


אני רוצה להוסיף עוד שני דברים לחוק. 


רבותיי, אני רוצה להביא בפני החברים היושבים כאן, מה שאתם רואים כאן, זה לא גביע של אשל, אלא זה גביע של וודקה שנמכר בחמישה שקלים בפיצוציות ובכל מיני מקומות. זה אומר, לקנות בקבוק אי אפשר, אבל ב-5 שקלים שמקבלים דמי כיס מההורים אפשר, שנבין כולנו על מה אנחנו מדברים. זאת הצעת החוק שבה אנחנו עוסקים, ואני שואל שאלה את כל המשפטנים – האם החוק הזה כולל דבר כזה? יוכלו לאכוף את זה?

יואל הדר:

כן. 

היו"ר דוד אזולאי:


תודה רבה. 

אני רוצה לבקש ולהודיע, שבעצם הצעת החוק מדברת שכל תחנות הדלק, וכל העסקים, תיאסר עליהם מכירת אלכוהול החל מאחת עשרה בלילה ועד לשעה שש בבוקר. תחולת החוק – תתחיל תוך 30 יום מיום פרסומו. אני מאוד מבקש מכל הגורמים לזרז את הפרסום ברשומות. אנחנו נמצאים בשיאה של עונת הקיץ, וכל יום שחולף והחוק הזה לא מבוצע, אנחנו  פשוט חוטאים למטרה. 


הנושא הנוסף שעליו אנחנו רוצים לדבר - הצעת החוק הזאת היא הוראת שעה לשלוש שנים. הצעת החוק הממשלתית במקורה היא הצעה לשלוש שנים כהוראת שעה. אני מבקש שיהיה ברור, שהחוק כולל את הוראת השעה לשלוש שנים.  

יואל הדר:

הצעתי מאחר שגם בנושא של חוק המאבק בתופעת השכרות שזה החוק הבסיסי שממנו יצאנו, קבענו את זה להוראת שעה לשלוש שנים, הצעתי לאפס גם את החוק הזה מבחינת לוח זמנים כשנבוא לדון בעוד שלוש שנים, נדון על כל המכלול בצוותא.

היו"ר דוד אזולאי:


אני מבקש מהנציגים המשפטיים לקבוע מועד שהוא ייקבע לשלוש שנים, וזה בעצם יהיה המועד הקובע למכלול החוק. תודה רבה. אם כך אנחנו מצביעים על התחולה שתוך 30 יום הוראת שעה לשלוש שנים.

גלעד קרן:

הצבעת על עצם הדיון ברביזיה עכשיו צריך להצביע על ההצעה עצמה. 

היו"ר דוד אזולאי:


הצבעה ראשונה לגבי התחולה של 30 יום. מי בעד? 4 בעד, אין מתנגדים, אין נמנעים. אם כך זה עובר פה אחד. 


מי בעד ההצעה שתהיה לשלוש שנים כפי שהוצע בהצעת החוק הממשלתית ו-2 ההצעות גם רישוי עסקים, גם חוק השיכרות יהיו ביחד באותו תאריך על פי המלצה של הצוות המשפטי. בעד – 2, אין מתנגדים, אין נמנעים. 

לגבי תחנות הדלק – גם עליהן תיאסר מכירת אלכוהול, כמו כל העסקים האחרים מהשעה 11 בלילה עד השעה שש בבוקר. מי בעד? מי נגד? מי נמנע? אין מתנגדים, אין נמנעים, לפיכך זה עובר. 

חברי הכנסת, כל מי שרוצה להגיש הסתייגויות, אנא מכם, עד השעה 12 אפשר להגיש הסתייגויות. תודה רבה לכולם.

 הישיבה נעולה. 

(הישיבה ננעלה בשעה 11:00)

